**LĪGUMS Nr. SKUS \_\_\_/18**

**Piegādātāja līguma reģ. Nr. \_\_\_\_\_\_\_\_\_\_\_\_**

*Telemetrija ar rādītājiem un komplektāciju*

Rīgā, 2018. gada 5.martā

**VSIA „Paula Stradiņa klīniskā universitātes slimnīca”**, reģ.Nr.40003457109, kuru, saskaņā ar statūtiem un 01.03.2017. valdes lēmumu Nr.21 (protokols Nr.9p.1) “Par pilnvarojuma (paraksttiesību) piešķiršanu” pārstāv valdes priekšsēdētāja **Ilze Kreicberga**, (turpmāk - Pasūtītājs) no vienas puses, un

**SIA “Arbor Medical korporācija”,** reģistrācijas Nr. 40003547099, tās valdes locekles Daces Rātfelderes personā, kura rīkojas uz statūtu pamata (turpmāk - Piegādātājs), no otras puses (abi kopā – Puses), pamatojoties uz sarunu procedūras „ Telemetrija ar rādītājiem un komplektāciju” (ID Nr. PSKUS 2017/128) rezultātiem un, saskaņā ar Piegādātāja iepirkumā iesniegto piedāvājumu, noslēdz šādu līgumu (turpmāk – Līgums):

1. **Līguma priekšmets**
   1. Pasūtītājs pasūta, un Piegādātājs piegādā un nodod ekspluatācijā telemetrijas iekārtas un tai piederošo komplektāciju (turpmāk – Prece), tā pielikumu noteikumiem, nodrošinot Preces garantiju.
   2. Preces piegādes vieta: VSIA “Paula Stradiņa klīniskā universitātes slimnīca” Pilsoņu iela 13, Rīga, LV – 1002.
   3. Pasūtītājs Preču un Darbu pasūtīšanu veic elektroniski, pieprasījumu nosūtot uz Līguma 11.9.2.punktā norādītās kontaktpersonas e-pastu.
   4. Preces piegādes laiks: 8 (astoņu) nedēļu laikā no pasūtījuma veikšanas brīža, piegādes laiku saskaņojot ar Līguma 11.9.1.punktā norādīto kontaktpersonu.
   5. Esošās Philips IntelliVue M3150 centrālās stacijas (inventāra nr.: 2389306) uzlabošana, esošās Philips IntelliVue telemetrijas infrastruktūras pārbaude un konfigurācija, signāla kvalitātes pārbaude nodaļas telpās ), Līguma 1.pielikumā paredzētie darbi (turpmāk – Darbi) atbilstoši Līgumam Piegādātājs Darbus veic 7 (septiņu) kalendāro dienu laikā no piederumu piegādes brīža.
2. **Līguma summa, piegādes un norēķinu kārtība**
   1. Līguma kopējā summa EUR 52 000.00 (piecdesmit divi tūkstoši *euro* un 00 centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar spēkā esošo nodokļu likmi.
   2. Līguma 2.1.punktā norādītajā summā ir ietverti visi Piegādātāja izdevumi, kas tam rodas saistībā ar Līguma izpildi, tajā skaitā izdevumi, kas saistīti ar Preces piegādi Pasūtītājam uz Līguma 1.2.punktā norādīto adresi, to uzstādīšanu, kā arī paredzēto Darbu izmaksas. Piegādātājs piegādes līdz Pasūtītāja norādītajai vietai veic ar saviem resursiem.
   3. Pasūtītājs veic samaksu par Līguma izpildi ne vēlā kā 60 (sešdesmit) kalendāro dienu laikā pēc rēķina saņemšanas un parakstīšanas dienas, pārskaitot rēķinā norādīto naudas summu uz Līgumā norādīto Piegādātāja bankas norēķina kontu.
   4. Pasūtītājam nav pienākums apmaksāt Piegādātāja rēķinus vai segt jebkādas Piegādātāja papildu izmaksas vai zaudējumus.
   5. Puses vienojas, ka Piegādātājs rēķinus un aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: [rekini@stradini.lv](mailto:rekini@stradini.lv).
   6. Samaksa uzskatāma par veiktu ar brīdi, kad Pasūtītājs veicis pārskaitījumu uz Piegādātāja norādīto norēķinu kontu.
3. **Līguma darbības termiņš un spēkā esamība**
   1. Līgums stājas spēkā tā abpusējas parakstīšanas brīdī un ir spēkā un ir spēkā līdz saistību pilnīgai izpildei.
   2. Līguma noteikumi un saistības attiecībā uz garantijas noteikumiem ir spēkā visu Preces ražotāja noteikto garantijas laiku no Preces pieņemšanas brīža, kurš nav mazāks par Līguma 1.pielikumā noteikto.
   3. Pusēm ir tiesības jebkurā brīdī izbeigt Līgumu, par to rakstiski vienojoties.
   4. Pasūtītājam ir tiesības vienpusēji atkāpties no Līguma, 30 (trīsdesmit) kalendārās dienas iepriekš rakstiski par to brīdinot Piegādātāju, ja:
      1. Piegādātājs Līguma noslēgšanas vai Līguma izpildes laikā sniedzis nepatiesas vai nepilnīgas ziņas vai apliecinājumus;
      2. iestājušies apstākļi, kas apgrūtina vai padara neiespējamu Piegādātāja Līgumā noteikto saistību izpildi;
      3. notikusi Piegādātāja likvidācija;
      4. pret Piegādātāju uzsākta maksātnespējas procedūra.
   5. Par vienpusēju atkāpšanos no līguma Pasūtītājs Līguma 3.4.punktā noteiktajā termiņā nosuta Piegādātājam rakstisku paziņojumu. Līgums uzskatāms par izbeigtu trīsdesmitajā dienā pēc Pasūtītāja rakstiska paziņojuma nosūtīšanas.
   6. Piegādātājs ir tiesīgs vienpusēji atkāpties no Līguma, nosūtot par to rakstisku paziņojumu uz Pasūtītāja juridisko adresi 30 (trīsdesmit) kalendārās dienas iepriekš, ja iestājies kāds no šādiem apstākļiem:
      1. iestājušies apstākļi, kas apgrūtina vai padara neiespējamu Piegādātāja Līgumā noteikto saistību izpildi;
      2. Pasūtītājs 30 (trīsdesmit) kalendārās dienas kavē Līgumā noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāro dienu laikā no Izpildītāja pretenzijas nosūtīšanas dienas uz Pasūtītāja juridisko adresi;
      3. Pasūtītājam ir uzsākts maksātnespējas process, likvidācija, tā darbība tiek izbeigta vai pārtraukta, vai ir apturēta tā saimnieciskā darbība.
   7. Šī Līguma saistību izbeigšanas gadījumā Pasūtītājs veic pilnu norēķinu un samaksā visus Piegādātāja pamatoti iesniegtos rēķinus par faktiski veikto piegādi līdz līgumsaistību pilnīgai izbeigšanai.
4. **Garantija**
   1. Telemetrijas iekārtu garantijas laiks ir 24 (divdesmit četri) mēneši.
   2. Veikto uzlabošanas darbu garantijas laiks ir 12 (divpadsmit) mēneši.
   3. Garantijas noteikumi ir attiecināmi arī uz visām piedāvāto Preču komponentēm.
   4. Piegādātājs apņemas bez maksas diagnosticēt un novērst jebkuru Preces defektu, ja defekts ir atklāts tās garantijas laikā.
   5. Preces garantija neattiecas uz tās defektiem, kas radušies:
      1. ekspluatējot Preci neatbilstoši tās ekspluatācijas noteikumiem (ražotāja instrukcijām);
      2. pierādāmu Preces lietotāju nolaidības, tās nepareizas lietošanas vai apzinātu bojājumu konstatēšanas gadījumā;
      3. neatļautu izmaiņu veikšanas, Pasūtītāja pašrocīgas remontēšanas, neapstiprinātu detaļu lietošanas Iekārtai vai tās lietošanu tādā veidā, kas ir pretrunā ar Preces ražotāja instrukcijām;
      4. nepārvaramas varas apstākļu rezultātā.
   6. Par jebkuru Preces bojājumu vai darbības traucējumu, kas jānovērš tās garantijas ietvaros, Pasūtītājs sastāda defektu aktu, kas ir saistošs Piegādātājam, un nekavējoties iesniedz Piegādātājam. Piegādātājam ne vēlāk kā 2 (divu) darba dienu laikā no paziņošanas brīža jāierodas uz abpusēju defektu akta sastādīšanu. Ja Piegādātājs minētajā termiņā neierodas, Pasūtītājs vienpusēji sagatavo Preces defektu aktu, kas ir saistošs Piegādātajam.
   7. Jautājumu par Preces defekta aktā norādītā pamatotību izlemj Pušu pilnvarotie pārstāvji defektu akta sastādīšanas brīdi. Ja Pušu pārstāvji nevar vienoties, Pusēm ir tiesības pieaicināt neatkarīgu ekspertu, kura pakalpojumu apmaksā Piegādātājs gadījumā, ja tiek konstatēts, ka Preces bojājuma rašanās iemesls nav Pasūtītāja vaina. Ja neatkarīgais eksperts konstatē, ka Iekārtas bojājums radies Pasūtītāja vainas dēļ, neatkarīgā eksperta pakalpojumus apmaksā Pasūtītājs.
   8. Pamatojoties uz Preces defektu aktu, Piegādātājam, ne vēlāk kā 10 (desmit) kalendāro dienu laikā no defektu akta saņemšanas dienas, jānomaina Prece ar jaunu Preci bez papildus samaksas.
   9. Ja Iekārtas bojājums radies Pasūtītāja vainas dēļ, tās remontu apmaksā Pasūtītājs, iepriekš saskaņojot ar Piegādātāju remonta darbu apjomu, cenu un laiku.
   10. Piegādātājs garantijas laikā veic regulāras bezmaksas Iekārtas pārbaudes un apkopes atbilstoši ražotāja noteiktajam.
5. **Preces kvalitātes prasības**
   1. Piegādātā Prece ir jauna, augstas kvalitātes, iepriekš nelietota un nav izmantota demonstrācijās, tā nesatur iepriekš lietotas vai atjaunotas sastāvdaļas vai komponentes, kā arī tā uzglabāta atbilstoši ražotāja noteiktajām prasībām un instrukcijām par Preces uzglabāšanu.
   2. Prece ir marķēta ar ražotāja firmas zīmi, tai ir CE marķējums un pievienota lietošanas instrukcija latviešu valodā.
   3. Piegādātājs garantē, ka Prece atbilst Līguma noteikumiem un ir derīga ekspluatācijai.
   4. Piegādātājs garantē, ka Darbu izpildē iesaistīs kvalificētus speciālistus, kuru pieredze un kvalifikācija atbilst sarunu procedūras prasībām.
6. **Pušu saistības**
   1. Piegādātāja pienākumi:
      1. Preces piegādi un noteiktos Darbus veikt atbilstoši Līgumā noteiktajam;
      2. transportējot Preci, nodrošināt tās un apkārtējās vides drošību pret iespējamajiem bojājumiem;
      3. Piegādātājs nodrošina piegādei un uzstādīšanai izmantoto materiālu, metožu, paņēmienu, kā arī darbus pārraugošo un izpildošo darbinieku kvalifikācijas atbilstību ražotāja noteiktajam;
      4. Piegādātājs nodrošina tehniķa ierašanos iekārtas neprecīzas darbības vai salūšanas gadījumā 1 darba dienas laikā no izsaukuma brīža;
      5. Piegādātājs bez maksas nodrošina ražotāja noteikto tehnisko apkopju veikšanu Preces garantijas laikā.
      6. veikt ražotāja noteiktās pirmreizējās un regulārās pārbaudes uzstādot Preci un tās garantijas laikā.
      7. pēc Iekārtas uzstādīšanas, veikt novietnes sakopšanu;
      8. pēc Preces un/vai Darbu pieņemšanas, sagatavot un nodot Pasūtītājam rēķinu un pieņemšanas-nodošanas aktu par piegādāto Preci un Darbiem;
      9. laikus, vismaz 5 (piecas) darba dienas pirms piegādes termiņa iestāšanās, informēt Pasūtītāju par iespējamiem vai paredzamiem kavējumiem Līguma izpildē un apstākļiem, notikumiem un problēmām, kas kavē veikt piegādi noteiktajā laikā;
      10. ievērot Pasūtītājā norādes par Darbu izpildes kārtību un jebkurām darbībām Pasūtītāja teritorijā;
      11. veikt Līguma izpildi ar saviem spēkiem, resursiem un līdzekļiem.
   2. Piegādātāja tiesības:
      1. 6.2.1. par savlaicīgu un kvalitatīvu Līguma izpildi saņemt Līgumā noteikto samaksu;
      2. 6.2.2. saņemt no Pasūtītāja saistību izpildei nepieciešamo informāciju.
   3. Pasūtītāja pienākumi:
      1. pārbaudīt piegādātās Preces un veikto Darbu kvalitāti un atbilstību Līguma noteikumiem;
      2. Līgumā noteiktajā kārtībā savlaicīgi veikt samaksu.
   4. Pasūtītāja tiesības:
      1. savlaicīgi veikt nepieciešamo pasūtījumu, elektroniski nosūtot pieprasījumu uz Līguma 11.9.2.punktā norādīto elektronisko pasta adresi. Pasūtījums skaitās veikts ar brīdi, kad Piegādātājam elektroniski nosūtīts pieprasījums.
      2. dot Piegādātājam saistošus norādījumus attiecībā uz Līguma izpildi;
      3. saņemt no Piegādātāja informāciju un paskaidrojumus par Līguma izpildes gaitu un citiem Līguma izpildes jautājumiem;
      4. laicīgi saņemt no Piegādātāja informāciju un paskaidrojumus par iespējamajiem vai paredzamajiem kavējumiem Līguma izpildē;
      5. apturēt Līguma izpildi Līguma 3.4.punktā noteiktajos gadījumos;
      6. apturēt un atlikt Līgumā paredzēto maksājumu ārējā normatīvajā aktā vai šajā Līgumā noteiktajos gadījumos;
   5. Pasūtītājs ir tiesīgs atteikt pieņemt Līguma izpildījumu, ja tas veikts nekvalitatīvi un Līguma noteikumiem neatbilstoši.
7. **Pušu atbildība**
   1. Pusei ir pienākums atlīdzināt otrai Pusei nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un dokumentāli pamatoti pierādīta zaudējumu nodarītajā vaina, zaudējumu esamības fakts un zaudējumu apmērs, kā arī cēloniskais sakars starp prettiesisko rīcību un nodarītajiem zaudējumiem.
   2. Par Preces un/vai Darbu piegādes termiņa kavēšanu vai citu Līgumā noteikto saistību nepildīšanu Pasūtītājs ir tiesīgs piemērot Piegādātājam līgumsodu 0,1% apmērā no kopējās Līguma summas par katru nokavējuma dienu, bet ne vairāk kā 10% no kopējās Līguma summas.
   3. Par Līgumā noteikto maksājumu termiņu kavējumu Piegādātājs ir tiesīgs piemērot Pasūtītājam līgumsodu 0,1% apmērā no termiņā nesamaksātās summas par katru maksājuma nokavējuma dienu, bet ne vairāk kā 10% no kavētā maksājuma summas.
   4. Līgumā noteikto līgumsodu apmaksas tiek veikta 30 (trīsdesmit) dienu laikā pēc attiecīgās puses rēķina par līgumsoda samaksu saņemšanas.
   5. Līgumsoda samaksa neatbrīvo Puses no turpmākas saistību izpildes pienākuma un netiek ieskaitīta zaudējumu atlīdzībā.
8. **Personas datu aizsardzība**
   1. Puses vienojas par šādiem fizisko personas datu aizsardzības noteikumiem:
      1. Piegādātājs apstrādā šādus Pasūtītāja kā pārziņa rīcībā esošos fizisko personu datus: vārds, uzvārds, personas kods, veiktā izmeklējuma rezultāti, kuri ir pieejami pacientu centrālo monitoru ietvaros esošajā iekšējā datu uzglabāšanas atmiņā;
      2. Piegādātājs Līguma ietvaros uzskatāms par Pasūtītāja datu apstrādes operatoru;
      3. Piegādātājs, veicot datu apstrādi (Preces garantijas uzturēšanu, servisa pakalpojumus), nodrošina normatīvajos aktos noteikto fizisko personu datu aizsardzības obligāto tehnisko un organizatorisko prasību izpildi;
      4. ja Piegādātājs Līguma izpildes ietvaros fizisko personu datu apstrādei izmanto (nomā, patapina u.tml.) citas personas īpašumā esošus tehniskus resursus (darbstacijas, serverus utt.), tas pilnībā uzņemas atbildību par šo tehnisko resursu atbilstību visām normatīvajos aktos noteiktajām prasībām attiecība uz fizisko personu datu apstrādes drošumu;
      5. Piegādātājs apņemas Līguma izpildes laikā un pēc Līguma termiņa beigām neizpaust trešajām personām nekādu Līguma izpildes laikā iegūto fizisko personu datus saturošo informāciju. Minētais pienākums attiecas arī uz Piegādātāja darbiniekiem. Piegādātājs nodrošina, ka tā darbinieki paraksta attiecīgus saistību rakstus par šajā Līgumā noteikto konfidencialitātes prasību izpildi (ja vien šīs prasības jau nav iekļautas Piegādātāja darbinieku darba līgumos);
      6. Piegādātājs apstrādā fizisko personu datus tikai fizisko personu datu apstrādes mērķim, nepārsniedzot Līguma izpildei nepieciešamo fizisko personu datu apstrādes apjomu un intensitāti. Jebkāda Piegādātāja no Pasūtītāja saņemto fizisko personu datu apstrāde citiem mērķiem, kā vien tiem, kas ir paredzēti Līguma izpildei, ir aizliegta bez Pasūtītāja rakstveida piekrišanas saņemšanas;
      7. pēc Pasūtītāja pieprasījuma Piegādātājs sniedz Pasūtītājam visu informāciju par fizisko personu datu apstrādi un fizisko personu datu apstrādes līdzekļiem, ko Līguma izpildes ietvaros ir veicis vai izmantojis Piegādātājs;
      8. Piegādātājs sniedz Pasūtītājam visu informāciju par Līguma ietvaros apstrādājamo fizisko personu datu pieprasījumiem no datu subjektu vai trešo personu puses.
      9. Fizisko personu datu obligāto tehnisko aizsardzību Piegādātājs īsteno ar fiziskiem un loģiskiem aizsardzības līdzekļiem, nodrošinot:
         1. aizsardzību pret fiziskās iedarbības radītu fizisko personu datu apdraudējumu;
         2. aizsardzību, kuru realizē ar programmatūras līdzekļiem, parolēm, šifrēšanu, kriptēšanu un citiem loģiskās aizsardzības līdzekļiem;
         3. tikai pilnvarotu personu piekļūšanu pie tehniskajiem resursiem, kas tiek izmantoti fizisko personu datu apstrādei un aizsardzībai.
      10. Piegādātājam Līguma izpildes laikā ir aizliegts piesaistīt apakšuzņēmējus Pasūtītāja fizisko datu apstrādei bez Pasūtītāja rakstveida saskaņojuma saņemšanas;
      11. Pasūtītājam ir tiesības bez iepriekšēja brīdinājuma uzdod Piegādātājam apturēt fizisko personu datu apstrādi, ja tai rodas šaubas par fizisko personu datu apstrādes atbilstību normatīvo aktu prasībām. Šāds Pasūtītāja rīkojums no Piegādātāja puses ir izpildāms nekavējoties;
      12. Pēc Līguma termiņa izbeigšanās, Piegādātājs dzēš saņemto fizisko personu datus saturošo informāciju un tās kopijas no saviem fizisko personu datu apstrādē izmantotajiem tehniskajiem resursiem;
      13. Piegādātājs dzēš no Pasūtītāja saņemtos personas datus pirms Līguma 3.1.punktā minētā termiņa iestāšanās, ja tie vairs nav nepieciešami Piegādātājam Līguma izpildei;
      14. Piegādātājs apņemas kompensēt Pasūtītājam visus zaudējumus, kas radušies saistībā ar fizisko personu datu apstrādes pārkāpumiem, ja šie pārkāpumi ir radušies Piegādātāja darbības vai bezdarbības rezultātā.
9. **Nepārvarama vara**
   1. Puses tiek atbrīvotas no atbildības par pilnīgu vai daļēju līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc līguma spēkā stāšanās dienas, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, ugunsgrēks, zemestrīce un citas stihiskas nelaimes, kā arī karš un karadarbība, streiki, Latvijas valsts institūciju, kā arī pašvaldību institūciju pieņemtie normatīvie akti un norādījumi un citi apstākļi, kas neiekļaujas Pušu iespējamās kontroles robežās u.c.).
   2. Par nepārvaramas varas apstākli nevar tikt atzīts Izpildītāja un citu iesaistīto personu saistību neizpilde vai nesavlaicīga izpilde.
   3. Puse, kas nokļuvusi nepārvaramas varas apstākļos, nekavējoties, bet ne vēlāk kā 3 (trīs) darba dienu laikā pēc nepārvaramas varas apstākļu iestāšanās dienas, rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
   4. Ar rakstisku vienošanos Puses apliecina, vai nepārvaramas varas apstākļi traucē vai padara Līguma saistību izpildi par neiespējamu, kā arī izlemj līgumsaistību turpināšanas (vai izbeigšanas) būtiskos jautājumus, un vienošanos pievieno līgumam. Līgumsaistību turpināšanas gadījumā, Pusesapņemas līgumsaistību termiņu pagarināt atbilstoši tam laika posmam, kas būs vienāds ar iepriekš minēto apstākļu izraisīto kavēšanos.
   5. Ja nepārvaramas varas apstākļu dēļ saistības nav iespējams izpildīt ilgāk par 30 kalendārajām dienām, tad Pusēm ir tiesības atteikties no Līguma izpildes. Līguma izbeigšanas gadījumā katrai Puseiir jāatdod otrai tas, ko tā izpildījusi vai par izpildīto jāatlīdzina.
   6. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši līguma 9.3.punktam.
10. **Strīdu izskatīšanas kārtība**
    1. Strīdus, kas rodas Līguma izpildes gaitā vai sakarā ar Līgumu, Puses risina savstarpēju pārrunu ceļā. Vienošanās par strīda atrisināšanu noformējama rakstveidā un Puses to abpusēji paraksta. Minētā vienošanās pievienojama pie Līguma. Ja vienošanās netiek panākta, tad strīdus risina tiesā Latvijas Republikas normatīvajos aktos noteiktajā kārtībā.
    2. Jautājumos, kas nav tiešā veidā paredzēti Līgumā, Puses risina saskaņā ar spēkā esošajiem normatīvajiem aktiem.
11. **Citi noteikumi**
    1. Ja kāds no Līguma nosacījumiem zaudē spēku normatīvo aktu grozījumu rezultātā, Līgums nezaudē spēku tā pārējos punktos un šajā gadījumā Puses piemēro Līgumu, atbilstoši spēkā esošajiem normatīvajiem aktiem.
    2. Puses ir tiesīgas veikt Līguma grozījumus, ja Piegādātāju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
    3. Jebkuri Līguma grozījumi tiek noformēti rakstveidā un kļūst par Līguma neatņemamu sastāvdaļu. Puses ir tiesīgas veikt Līguma grozījumus saskaņā ar Publisko iepirkumu likumā noteikto.
    4. Puses apliecina un garantē, ka tām ir tiesības parakstīt Līgumu un tās uzņemas visas ar Līgumu noteiktās saistības un pienākumus. Gadījumā, ja Līgumu parakstījusi persona bez paraksta tiesībām, tā uzņemas pilnu atbildību pret otru Pusi, tajā skaitā par radītajiem zaudējumiem, ja tādi radušies.
    5. Ja kādai no Pusēm tiek mainīti rekvizīti vai Līguma 11.9.punktā noteiktās Pušu kontaktpersonas vai to kontaktinformācija, attiecīgā Puse 5 (piecu) darba dienu laikā no notikušo izmaiņu iestāšanās rakstiski paziņo par to otrai Pusei. Ja Puse neizpilda šī punkta nosacījumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju attiecībā pret otras Puses sniegto informāciju.
    6. Pasūtītāja vadītāja maiņa nevar būt par pamatu Līguma pārtraukšanai vai izbeigšanai. Gadījumā, ja notiek Pasūtītāja reorganizācija, Līgums paliek spēkā un tā nosacījumi ir saistoši tā tiesību un saistību pārņēmējam. Pasūtītājs par šādu apstākļu iestāšanos 10 (desmit) dienas iepriekš rakstiski brīdina Piegādātāju.
    7. Informācijas apmaiņa starp Pusēm var notikt arī izmantojot e-pasta saraksti, kas kļūst par Līguma neatņemamu sastāvdaļu.
    8. Puses nav tiesīgas nodot savas tiesības un saistības, kas saistītas ar Līgumu un izriet no tā, trešajai personai.
    9. Pušu kontaktpersonas:
       1. par Līguma izpildi no Pasūtītāja puses: Toms Bērziņš, tālruņa numurs: 29674952, e-pasts: toms.berzins@stradini.lv. Pilnvarotā persona ir tiesīga pieņemt Preci, parakstīt attiecīgos pieņemšanas – nodošanas dokumentus;
       2. par Līguma izpildi no Piegādātāja puses: Andris Lazdāns, tālr. Nr. 20262200; e-pasts: andris.lazdans@arbor.lv.
    10. Līgums sagatavots latviešu valodā, parakstīts divos oriģinālos eksemplāros uz 10 (desmit) lapām, tai skaitā pielikumu, abi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Piegādātāja.
12. **Pušu juridiskās adreses un rekvizīti:**

|  |  |
| --- | --- |
| **Pasūtītājs:**  **VSIA “Paula Stradiņa klīniskās**  **universitātes slimnīca”**  Reģ. Nr. 40003457109  Pilsoņu iela 13, Rīga, LV - 1002  Konta Nr. LV74HABA0551027673367  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  I.Kreicberga | **Piegādātājs:**  **SIA “Arbor Medical Korporācija”**  Reģ. Nr. 40003547009  Meistaru iela 7, Valdlauči, Ķekavas nov., LV - 1076  Banka: AS Swedbank  Kods: HABALV22  Konta Nr. LV98HABA0551000850592  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  D.Rātfeldere |

**Pielikums Nr. 1**

|  |  |  |  |
| --- | --- | --- | --- |
| **TEHNISKAIS - FINANŠU PIEDĀVĀJUMS** | | | |
| ***Telemetrija ar radītājiem un komplektāciju*** | | | |
|  | | | |
| **Vispārīgās prasības:** | | | |
| 1 | Finanšu piedāvājumā ietverti visi izdevumi un izmaksas, kas saistītas ar Preces piegādi, transportu un iekārtu nodošanu ekspluatācijā, ražotāja noteiktajām apkopēm kopā ar apkopes komplektu nomaiņu garantijas laikā | | |
| 2 | Piegāde 8 nedēļu laikā no pasūtījuma veikšanas dienas, pasūtīšana var tikt veikta uz 2018.gada sākumu | | |
| 3 | Nododot ekspluatācijā Preci piegādātājs nodrošina Preces uzstādīšanu, pārbaudi un lietotāja apmācību iekārtai, pievienojot lietošanas instrukciju latviešu valodā un servisa rokasgrāmatu ar rezerves daļu sarakstu | | |
| 4 | \* Pretendenta tehniskajā piedāvājumā ir norādījis Preces ražotāju un modeli atbilstošos parametrus; | | |
| 5 | \*\* Parametru atbilstību pamatot ar norādi uz tehniskajām datu lapām ("data sheet'') jeb informatīviem materiāliem, kas apliecina atbilstību (oriģinālvalodā un tulkojumi latviešu valodā), norādot atsauci tehniskajā piedāvājumā uz konkrēto lapaspusi; | | |
| 6 | Visas piedāvātās Preces ir jaunas (ražotas ne agrāk kā 2016.gadā), iepriekš nelietotas un nesatur iepriekš lietotas vai atjaunotas sastāvdaļas vai komponentes; | | |
| 7 | Pretendenta rīcībā ir ne mazāk kā viens servisa inženieris, kurš ir piedāvātās Preces ražotāja apmācīts un sertificēts medicīnas aprīkojuma uzstādīšanai, garantijas remonta un apkopes veikšanai Latvijas Republikā (piedāvājumam pievienots apliecinājums); | | |
| 8 | Piedāvājumam pievienota piedāvātas Preces ES atbilstības deklarācijas kopija, atbilstoši EEK 93/42 vai 2017/745 un CE sertifikāta kopija (IIa;IIb un III klases medicīnas ierīcēm) | | |
| 9 | Piedāvājumam pievienota piedāvātās Preces Vigilances sistēmas nodrošināšanas procedūras apraksts pretendenta uzņēmumā; | | |
| 10 | Piedāvājumam pievienota Preces ražotāja izsniegta autorizācijas vēstule, kas apliecina, ka pretendents ir tiesīgs izplatīt un nodrošināt servisu piedāvātai Precei Latvijas Republikā; | | |
| 11 | Pretendents nodrošinās ierīces galveno funkciju un raksturlielumu pārbaudi un nodos pārbaudi apliecinošus dokumentus kopā ar pieņemšanas nodošanas aktu. | | |
| 12 | Pretendents nodrošinās elektrodrošības un funkciju atbilstība testēšana un novērtēšana, kuru veikusi 2005.gada 2.augusta Ministru kabineta noteikumos Nr.581 173.punktā minētā institūcija. Protokola norādot testēšanas laikā ierīces darbības uzrādītos parametrus. Attiecināms uz 1.1.punktā minēto iekārtu | | |
| 13 | Pretendents nodrošinās vides sakārtošana pēc iekārtu piegādes t.sk. iepakojuma aizvešanu no vietas, kurā iekārta ir uzstādīta | | |
|  |  |  |  |
| **Nr.p.k.** | **Preces nosaukums, veicamās funkcijas, tehniskās prasības** | **Pretendenta piedāvātie parametri\*** | **Atsauce uz informatīvo materiālu\*\*** |
| **1.1** | **Telemetrijas iekārta** |  | |
|  | Daudzums (gab.): | 10 | |
|  | Garantijas laiks garantijas laiks nevar būt mazāk kā 24 mēneši: | 24 mēneši | |
|  | 1 vienības cena bez PVN, EUR: | € 4 210.00 | |
|  | **Cena kopā bez PVN, EUR:** | **€ 42 100.00** | |
|  | Apkopes cenas viena gada periodā, pēcgarantijas periodā (iekļaujot apkopes komplektus un ceļa izdevumus) - ja attiecināms | € 660.00 | |
|  | Servisa stundas izmaksas un ceļa izmaksas (pēcgarantijas periodā) | € 45.00 | |
|  | Preces ražotājs: | **Philips** | |
|  | Preces modelis, kods: | **IntelliVue MX40, kods 865351** | |
|  | Preces ražotāja noteiktais ekspluatācijas laiks (gadi): | **10** | |
|  | ***Tehniskās prasības:*** |  |  |
| 1.1.1 | ***EKG un Aritmijas monitorēšana*** | EKG un Aritmijas monitorēšana | Atsauces materiāls Nr1 lpp.1 |
| 1.1.1.1 | EKG reģistrēšana no 3 un 5 elektrodiem; | EKG reģistrēšana no 3 un 5 elektrodiem | Atsauces materiāls Nr1 lpp.1 |
| 1.1.1.2 | 12 novadījumu ST segmentu analīze no ne vairāk kā 5 elektrodiem | 12 novadījumu ST segmentu analīze no 5 elektrodiem | Atsauces materiāls Nr1 lpp.1; Atsauces materiāls Nr2 lpp.60-61 |
| 1.1.1.3 | sirdsdarbības frekvences diapazons no ne vairāk kā 15 līdz ne mazāk kā 270 reizēm minūtē; | sirdsdarbības frekvences diapazons no 15 līdz 300 reizēm minūtē | Atsauces materiāls Nr1 lpp.8 |
| 1.1.1.4 | ar pulsa frekvences mērījumu kļūdu ne lielāku par 1%; | ar pulsa frekvences mērījumu kļūdu 1%: | Atsauces materiāls Nr1 lpp.8 |
| 1.1.1.5 | daudznovadījumu aritmiju analīze, ieskaitot ātrija fibrilācijas trauksmi | daudznovadījumu aritmiju analīze, ieskaitot ātrija fibrilācijas trauksmi | Atsauces materiāls Nr1 lpp.1; Atsauces materiāls Nr2 lpp.71 |
| 1.1.1.6 | QT/QTc intervāla monitorēšana un analīze | QT/QTc intervāla monitorēšana un analīze | Atsauces materiāls Nr1 lpp.1-2 |
| 1.1.1.7 | ST segmenta monitorēšana un analīze | ST segmenta monitorēšana un analīze | Atsauces materiāls Nr1 lpp.1; Atsauces materiāls Nr2 lpp.61 |
| 1.1.2 | ***Elpošanas frekvences mērīšanas funkcija:*** | Elpošanas frekvences mērīšanas funkcija | Atsauces materiāls Nr1 lpp.1 |
| 1.1.2.1 | izmantojot impedances (kompleksās pretestības) mērīšanas metodi; | izmantojot impedances (kompleksās pretestības) mērīšanas metodi; | Atsauces materiāls Nr1 lpp.1 |
| 1.1.2.2 | elpošanas biežuma mērīšanas diapazons pieaugušiem vismaz no 0 līdz 120 elpas vilcieniem minūtē; | elpošanas biežuma mērīšanas diapazons pieaugušiem no 0 līdz 120 elpas vilcieniem minūtē; | Atsauces materiāls Nr2 lpp.150 |
| 1.1.2.3 | ar mērījumu kļūdu ne lielāku par ± 1 reizēm minūtē diapazonā no 0 līdz 120 reizēm minūtē | ar mērījumu kļūdu vienādu ar ± 1 reizēm minūtē diapazonā no 0 līdz 120 reizēm minūtē | Atsauces materiāls Nr2 lpp.150 |
| 1.1.3 | ***Pulsa oksimetrijas funkcija:*** | Pulsa oksimetrijas funkcija: | Atsauces materiāls Nr1 lpp.1 |
| 1.1.3.1 | ar mērījuma diapazonu no 0 līdz 100% un izšķirtspēju 1% | ar mērījuma diapazonu no 0 līdz 100% un izšķirtspēju 1% | Atsauces materiāls Nr1 lpp.9 |
| 1.1.3.2 | ar mērījumu kļūdu ne lielāku par 2% robežās no 70 līdz 100%; | ar mērījumu kļūdu vienādu ar 2% robežās no 70 līdz 100%; | Atsauces materiāls Nr1 lpp.9 |
| 1.1.3.3 | Ar pulsa frekvences mērīšanu diapazonā vismaz no 30 līdz 270 (reiz/min.); | Ar pulsa frekvences mērīšanu diapazonā no 30 līdz 300 (reiz/min.); | Atsauces materiāls Nr1 lpp.9 |
| 1.1.4 | ***Vispārējas monitora tehniskās prasības:*** |  |  |
| 1.1.4.1 | Viegla, valkājama pacienta vitālo funkciju reģistrēšanas iekārta ar krāsainu skārienjūtīgo displeju | Viegla, valkājama pacienta vitālo funkciju reģistrēšanas iekārta ar krāsainu skārienjūtīgo displeju | Atsauces materiāls Nr1 lpp.1,2 |
| 1.1.4.2 | displeja izmērs vismaz 2,5'' pa diagonali | displeja izmērs 2,8'' pa diagonali | Atsauces materiāls Nr1 lpp.2 |
| 1.1.4.3 | uz displeja vienlaicīgi var atspoguļot vismaz 2 reāla laika līknes vai vismaz 6 skaitliskās vērtības | uz displeja vienlaicīgi var atspoguļot 2 reāla laika līknes vai 6 skaitliskās vērtības | Atsauces materiāls Nr1 lpp.1 |
| 1.1.4.4 | var darboties no lādējamas litija jonu vai vienreizlietojamām AA tipa baterijām | var darboties no lādējamas litija jonu vai vienreizlietojamām AA tipa baterijām | Atsauces materiāls Nr1 lpp.2 |
| 1.1.4.5 | iekārta veic paštestu ieslēgšanas laikā | iekārta veic paštestu ieslēgšanas laikā | Atsauces materiāls Nr2 lpp.18 |
| 1.1.4.6 | iekārta paredzēta lietošanai ar IntelliVue telemetrijas sistēmu (2,4 GHz Smart-Hopping tehnoloģija) | iekārta paredzēta lietošanai ar IntelliVue telemetrijas sistēmu (2,4 GHz Smart-Hopping tehnoloģija) | Atsauces materiāls Nr1 lpp.2, 5 |
| 1.1.4.7 | iekārta reģistrē pacienta vitālos parametrus un ar bezvadu sakaru palīdzību pārraida datus uz centrālo monitoringa staciju | iekārta reģistrē pacienta vitālos parametrus un ar bezvadu sakaru palīdzību pārraida datus uz centrālo monitoringa staciju | Atsauces materiāls Nr1 lpp.2, 1 |
| 1.1.4.8 | iekārta ir pilnībā savietojama ar nodaļa esošo 2,4 GHz Smart-hopping sistēmu un IntelliVue centrālo staciju | iekārta ir pilnībā savietojama ar nodaļa esošo 2,4 GHz Smart-hopping sistēmu un IntelliVue centrālo staciju | Atsauces materiāls Nr1 lpp.2; Ražotāja apliecinājums |
| 1.1.4.9 | Ūdens noturības pakāpe IPx7 vai augstāka | Ūdens noturības pakāpe IPx7 | Atsauces materiāls Nr1 lpp.2 |
| 1.1.4.10 | Bateriju darbības laiks EKG monitorings telemetrijas darba režīmā vismaz 35 stundas nemainot baterijas | Bateriju darbības laiks EKG monitoringa telemetrijas darba režīmā 37 stundas nemainot baterijas | Atsauces materiāls Nr1 lpp.3 |
| 1.1.4.11 | Skaņas un vizuālas trausmes uz iekārtas, ja nav pievienota pie telemetrijas sistēmas | Skaņas un vizuālas trausmes uz iekārtas, ja nav pievienota pie telemetrijas sistēmas | Atsauces materiāls Nr2 lpp. 31, 33-34 |
| 1.1.4.12 | Iekārtas svars kopā ar bateriām nav lielāks par 300g | Iekārtas svars kopā ar baterjām 298g | Atsauces materiāls Nr1 lpp.4 |
| 1.1.4.13 | Izmērs nav lielāks par 130mm x 70mm x 35mm (HxWxD - augstums x platums x dziļums) | Izmērs vienāds ar 126,8mm x 69,9mm x 31,5mm (HxWxD - augstums x platums x dziļums) | Atsauces materiāls Nr1 lpp.4 |
| 1.1.5 | ***Komplektācija:*** |  |  |
| 1.1.5.1 | vitālo funkciju reģistrēšanas iekārta- 1 gab. | Apliecinājums Nr.3 |  |
| 1.1.5.2 | nesāšanas somiņa - 5 gab. | Apliecinājums Nr.3 |  |
| 1.1.5.3 | 5 elektrodu EKG kabelis - 1 gab. | Apliecinājums Nr.3 |  |
| 1.1.5.4 | SpO2 sensors - 1 gab. | Apliecinājums Nr.3 |  |
|  |  |  |  |
| **1.2** | **Esošās Philips IntelliVue M3150 centrālās stacijas (inventāra nr.: 2389306) uzlabošana, esošās Philips IntelliVue telemetrijas infrastruktūras pārbaude un konfigurācija, signāla kvalitātes pārbaude nodaļas telpās.** |  | |
|  | **Cena bez PVN, EUR** | **€ 9 900.00** | |
|  | **EKK:** | 52201 | |
|  | **Grupa:** | 2357 | |